Wenke vir 'n sneeu-vakansie | rooi rose Wenke vir 'n sneeu-vakansie | rooi rose
Sneeu is 'n ongekende verskynsel vir die meeste Suid-Afrikaners, tog is dit 'n lekker verskoning om tydens die winterskoolvakansie kwaliteit tyd saam met jou gesin deur te bring. Die meeste van ons is egter nie bekend met die dinamiek wat saam met 'n sneeu-vakansie gepaardgaan nie, minder nog oor wat om te pak! Ons deel 'n paar wenke om in gedagte te hou. Deur Nicole Kemp. Foto Pexels
Vermy koue voete
Ons almal weet: as die voete warm is, is die res van die lyf gelukkig. Maak dus seker dat jy in 'n paar goeie, termiese sokkies vir elke lid van jou gesin belê. Ons stel voor: Falke Ski-sokkies by Cape Union Mart (R90)
Ski op 'n begroting
Kinders groei vinnig, daarom is dit wesenlik om eerder hulle ski-gereedskap te leen of te huur. Dit sal jou minder uit die sak jaag en dan het jy boonop geen stoorplek wat die res van die jaar opgeneem sal word nie! Ons stel voor: Megaski ski-gereedskap huurders.
Maak seker dat jy en jou gesin goed teen die son se weerkaatsing beskerm is! Die sneeu kan soms baie misleidend wees en voor jy jou kan kry, is jy bloedrooi gebrand. Hoewel jou lyf hoofsaaklik onder verskeie lae klere weggesteek sal wees, is dit jou gesig wat die pakslae gaan vat. Wees dus beraad daarop en wend sonbrandroom aan. Ons stel voor: Eucerin SPF 50-sonbrandroom by Dis-Chem (R189,95)
Beskerm die oë
Tweede op jou paklys moet 'n goeie paar sonbrille of stofbrille wees. Deur jou oë te beskerm sal jy die weerkaatsing van UV-strale vanaf die sneeu keer. Sodoende spring jy ook die kans vry om sneeu-blindheid, 'n tydelike beskadiging van die oë weens oormatige UV-bestraling, te kry.
'n Koppie warmsjokolade is nooit 'n slegte idee met 'n sneeu-vakansie nie. Nie net is dit 'n lekker bederf nie, maar dit sal ook keer dat jy vinnig koud kry. In dié sin is dit goed om pro-aktief te wees, onthou: as die koue eers in jou bene is, is dit moeilik om weer op te warm. Ons stel voor: Cafe Enrista Warmsjokolade by Pick n Pay (R59,99).